CELEX: 32015D1612
Language: sl
Date: 2015-09-23 00:00:00
Title: Izvedbeni sklep Komisije (EU) 2015/1612 z dne 23. septembra 2015 o spremembi Odločbe 2008/961/ES o nacionalnih računovodskih standardih nekaterih tretjih držav in mednarodnih standardih računovodskega poročanja, ki jih izdajatelji vrednostnih papirjev iz tretjih držav uporabljajo pri pripravi svojih konsolidiranih računovodskih izkazov (notificirano pod dokumentarno številko C(2015) 6369) (Besedilo velja za EGP)

25.9.2015   
            
            
               SL
            
            
               Uradni list Evropske unije
            
            
               L 249/26
            
         IZVEDBENI SKLEP KOMISIJE (EU) 2015/1612
   z dne 23. septembra 2015
   o spremembi Odločbe 2008/961/ES o nacionalnih računovodskih standardih nekaterih tretjih držav in mednarodnih standardih računovodskega poročanja, ki jih izdajatelji vrednostnih papirjev iz tretjih držav uporabljajo pri pripravi svojih konsolidiranih računovodskih izkazov
   
      
         (notificirano pod dokumentarno številko C(2015) 6369)
      
   
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2004/109/ES Evropskega parlamenta in Sveta z dne 15. decembra 2004 o uskladitvi zahtev v zvezi s preglednostjo informacij o izdajateljih, katerih vrednostni papirji so sprejeti v trgovanje na reguliranem trgu, in o spremembah Direktive 2001/34/ES (1), ter zlasti tretjega pododstavka člena 23(4) Direktive,
   ob upoštevanju naslednjega:
   
               (1)
            
            
               V skladu s členom 23 Direktive 2004/109/ES so izdajatelji iz tretjih držav lahko izvzeti od zahtev priprave konsolidiranih izkazov v skladu z mednarodnimi standardi računovodskega poročanja (MSRP), kakor jih je sprejela EU, če splošno sprejeta računovodska načela zadevne tretje države določajo enakovredne zahteve. Uredba Komisije (ES) št. 1569/2007 (2) zagotavlja opredelitev enakovrednosti in vzpostavlja mehanizem za določanje enakovrednosti splošno sprejetih računovodskih načel tretje države, da bi se ocenila enakovrednost teh splošno sprejetih računovodskih načel s sprejetimi mednarodnimi standardi računovodskega poročanja.
            
         
               (2)
            
            
               Pomembno je oceniti prizadevanja tistih držav, ki so uvedle ukrepe za zbliževanje svojih računovodskih standardov z MSRP ali za sprejetje MSRP. Zato bi bilo treba Uredbo (ES) št. 1569/2007 spremeniti tako, da bi se obdobje začasne enakovrednosti podaljšalo do 31. marca 2016.
            
         
               (3)
            
            
               Odločba Komisije 2008/961/ES (3) določa, da se pred poslovnim letom, ki se začne 1. januarja 2015 ali po tem datumu, izdajateljem iz tretjih držav dovoli, da pripravijo svoje letne in polletne konsolidirane računovodske izkaze v skladu z indijskim splošno sprejetim računovodskim načelom.
            
         
               (4)
            
            
               Indijska vlada in Indijski inštitut registriranih računovodij sta se javno zavezala, da bosta do 31. decembra 2011 sprejela MSRP s ciljem, da bi bila indijska splošno sprejeta računovodska načela do tega datuma povsem skladna z MSRP. Ta postopek je v zaostanku. Oktobra 2014 je Evropski organ za vrednostne papirje in trge (ESMA) Komisiji predložil poročilo o enakovrednosti indijskega splošno sprejetega računovodskega načela. ESMA v tem poročilu ugotavlja, da vsebuje indijsko splošno sprejeto računovodsko načelo na videz precej razlik glede na MSRP, ki bi lahko bile v praksi precejšnje.
            
         
               (5)
            
            
               Indijski inštitut registriranih računovodij je marca 2014 objavil nov načrt za zbliževanje indijskega splošno sprejetega računovodskega načela z MSRP. Indijsko ministrstvo za podjetništvo je 2. januarja 2015 najavilo popravljen načrt za izvajanje indijskega splošno sprejetega računovodskega načela, ki bo usklajen z MSRP. Ta načrt predvideva obvezno uporabo indijskega splošno sprejetega računovodskega načela, usklajenega z MSRP, za vse družbe, ki kotirajo na borzi, za obračunska obdobja, ki se začno 1. aprila 2016 ali pozneje. Vendar ostajajo tudi negotovosti glede časovnega načrta za izvajanje sistema poročanja, ki bi bil skladen z MSRP, in izvrševanje MSRP.
            
         
               (6)
            
            
               Glede na navedeno je primerno podaljšati prehodno obdobje do 31. marca 2016, da se izdajateljem iz tretjih držav v Uniji omogoči priprava letnih in polletnih računovodskih izkazov v skladu s splošno sprejetimi računovodskimi načeli Indije. To dodatno obdobje bi moralo zadostovati, da indijski organi zaključijo zbliževanje indijskega splošno sprejetega računovodskega načela z MSRP.
            
         
               (7)
            
            
               Ker se prehodno obdobje, za katero Odločba 2008/961/ES priznava enakovrednost z indijskim splošno sprejetim računovodskim načelom, konča 31. decembra 2014, se ta sklep zaradi pravne varnosti uporablja od 1. januarja 2015.
            
         
               (8)
            
            
               Odločbo 2008/961/ES bi bilo zato treba ustrezno spremeniti.
            
         
               (9)
            
            
               Ukrepi iz tega sklepa so v skladu z mnenjem Evropskega odbora za vrednostne papirje –
            
         SPREJELA NASLEDNJI SKLEP:
   Člen 1
   V tretjem odstavku člena 1 Odločbe Komisije 2008/961/ES se datum 1. januar 2015 nadomesti z datumom 1. april 2016.
   Člen 2
   Ta sklep je naslovljen na države članice.
   Ta sklep se uporablja od 1. januarja 2015.
   
      V Bruslju, 23. septembra 2015
      
         
            Za Komisijo
         
         Jonathan HILL
         
            Član Komisije
         
      
   
   
      (1)  UL L 390, 31.12.2004, str. 38.
   
      (2)  Uredba Komisije (ES) št. 1569/2007 z dne 21. decembra 2007 o določitvi mehanizma za ugotavljanje enakovrednosti računovodskih standardov izdajateljev vrednostnih papirjev iz tretjih držav v skladu z direktivama 2003/71/ES in 2004/109/ES Evropskega parlamenta in Sveta (UL L 340, 22.12.2007, str. 66).
   
      (3)  Odločba Komisije 2008/961/ES z dne 12. decembra 2008 o nacionalnih računovodskih standardih nekaterih tretjih držav in mednarodnih standardih računovodskega poročanja, ki jih izdajatelji vrednostih papirjev iz tretjih držav uporabljajo pri pripravi svojih konsolidiranih računovodskih izkazov (UL L 340, 19.12.2008, str. 112).